als_Latn dik_Latn sag_Latn
Hapja e dosjeve të ish-Sigurimit të Shtetit është një proces jo vetëm i domosdoshëm për vendin, por edhe i kërkuar nga qytetarët shqiptarë. Kështu deklaroi kryeministri Edi Rama sot, në një aktivitet për ligjin e dosjeve.
“Puna për ligjin për hapjen e dosjeve ka filluar që në ditët e para të punës së qeverisë në vjeshtën e vitit 2013. Janë bërë paralelisht të gjitha përpjekjet për matjen e pritshmërive dhe gatishmërinë e opinionit publik për këtë nismë me sondazhe dhe anketa të Fondacionit Konrad Adenauer”, u shpreh Rama.
“I gjendur përpara një trashëgimie komplekse, një ekonomie të mbërthyer nga informaliteti, ku rritja e borxhit publik ishte një vazhdimësi alarmante dhe nënkuptohet, një vendi ku paligjshmëria në shumë fusha ishte në nivele alarmante, fillimi i procesit të hapjes së të fshehtave të së shkuarës në Shqipëri shihej dhe shihet edhe sot nga shumëkush, jo si një prioritet, por si një shtesë e tepërt e një barre të rëndë të problemeve të trashëguara me të cilat duhet të merremi. Moria e problemeve akute ishte e tillë sa që e bënte të dukej këtë projekt të veçantë të qeverisë shqiptare, si një fluks të panevojshëm për disa dhe si një përsiatje të padobishme për disa të tjerë”, tha kryeministri Rama.
Kreu i qeverisë theksoi se, hapja ose mos-hapja e dosjeve nuk ndryshon parametrat ekonomikë të vendit. Nuk ndryshon mbase dhe shumëçka tjetër për të adresuar gjëra që duhet të ndryshojnë, por pa as më të voglin dyshim, ajo përbën një ndryshim në raportin me të shkuarën si një pjesë e patjetërsuar e raportit me të ardhmen, si një domosdoshmëri për të kuptuar sesi mund të shkojmë, aty ku duam të shkojmë, tha Rama.
als_Latn als_Latn als_Latn als_Latn